
Text rozhodnutia
Súd: Krajský súd Košice Spisová značka: 1Sp/57/2013 Identifikačné číslo súdneho spisu: 7013201573 Dátum vydania rozhodnutia: 01. 07. 2014 Meno a priezvisko sudcu, VSÚ: JUDr. Milan Konček ECLI: ECLI:SK:KSKE:2014:7013201573.4 DOPĹŇACÍ ROZSUDOK V MENE SLOVENSKEJ REPUBLIKY Krajský súd v Košiciach predsedom senátu JUDr. Milanom Končekom, ako samosudcom, v právnej veci navrhovateľa Y. V. D. Y. J. N. Č., U. XX, G., proti odporcovi Centrum právnej pomoci v Košiciach, Moyzesova 18, Košice, v konaní o opravnom prostriedku navrhovateľa proti rozhodnutiu odporcu zo dňa 18.11.2013, sp.zn. 7026/2013, takto r o z h o d o l : Navrhovateľ je povinný zaplatiť na účet Krajského súdu v Košiciach č. ú. U. XXXX XXXX XXXX XXXXXXXX vedený v Štátnej pokladnici v Bratislave 35 € titulom súdneho poplatku za podaný opravný prostriedok v lehote 3 dní od právoplatnosti tohto dopĺňacieho rozsudku. o d ô v o d n e n i e : Krajský súd v Košiciach rozsudkom zo dňa 30.5.2014 č.k. 1Sp/57/2013-61 potvrdil rozhodnutie odporcu zo dňa 18.11.2013 sp. zn. 7026/2013, ktorým odporca nepriznal navrhovateľovi nárok na poskytnutie právnej pomoci z dôvodu, že u navrhovateľa nie je vylúčená zrejmá bezúspešnosť sporu, v dôsledku čoho navrhovateľ nesplnil jednu z troch kumulatívnych podmienok na priznanie nároku na právnu pomoc. Podľa ustanovenia § 166 ods. 1 O.s.p., ak nerozhodol súd v rozsudku o niektorej časti predmetu konania, o trovách konania alebo o predbežnej vykonateľnosti, môže účastník do 15-tich dní od doručenia rozsudku navrhnúť jeho doplnenie. Súd môže rozsudok, ktorý nenadobudol právoplatnosť doplniť aj bez návrhu. O návrhu na doplnenie rozsudku súd rozhodne do 30-tich dní od jeho podania. Doplnenie urobí súd dopĺňacím rozsudkom, pre ktorý platia obdobné ustanovenia o rozsudku. Ak súd nevyhovie návrhu účastníka na doplnenie rozsudku, uznesením návrh zamietne (§ 166 ods. 2 O.s.p.). Návrh na doplnenie sa netýka právoplatnosti ani vykonateľnosti výrokov pôvodného rozsudku (§ 166 ods. 3 O.s.p.). Podľa ustanovenia § 2 ods. 4, posledná veta zákona č. 71/1992 Zb. o súdnych poplatkoch a poplatku za výpis z registra trestov, poplatníkom je tiež ten, kto podal opravný prostriedok proti rozhodnutiu správneho orgánu, a v konaní nebol úspešný. Podľa ustanovenia § 4 ods. 3 citovaného zákona o súdnych poplatkoch, od poplatku je oslobodený aj účastník, ktorému bol priznaný nárok na poskytnutie právnej pomoci podľa osobitného predpisu. Ako z úvodu odôvodnenia tohto dopĺňacieho rozsudku vyplýva, navrhovateľ, ktorý podal opravný prostriedok proti rozhodnutiu odporcu ako správneho orgánu, v konaní nebol úspešný. Preto súd v súlade s ustanovením § 2 ods. 4, posledná veta zákona č. 71/1992 Zb. o súdnych poplatkoch a poplatku za výpis z registra trestov v platnom znení, ktorý podľa prílohy č. 1, položky 10e sadzobníka je 35 €, navrhovateľa ako neúspešného účastníka konania zaviazal zaplatiť na účet súdu súdny poplatok vo výroku uvedenej výške. Poučenie: Proti tomuto rozsudku je prípustné odvolanie na Najvyšší súd Slovenskej republiky v Bratislave prostredníctvom Krajského súdu v Košiciach do 15 dní odo dňa doručenia rozsudku, pričom odvolanie musí byť písomné a v takom počte vyhotovení, aby jeden rovnopis ostal na súde a aby každý účastník dostal jeden rovnopis. V odvolaní sa má popri všeobecných náležitostiach (§ 42 ods. 3 O. s. p.) uviesť, proti ktorému rozhodnutiu smeruje, v akom rozsahu sa napadá, v čom sa toto rozhodnutie alebo postup súdu považuje za nesprávny a čoho sa odvolateľ domáha. Odvolanie možno odôvodniť len tým, že v konaní došlo k vadám uvedeným v § 221 ods. 1 O. s. p., konanie má inú vadu, ktorá mohla mať za následok nesprávne rozhodnutie vo veci a rozhodnutie súdu prvého stupňa vychádza z nesprávneho právneho posúdenia veci.

